b'\n_START_ARTICLE_\nV\xc3\xa4in\xc3\xb6 Sihvonen\n_START_PARAGRAPH_\nV\xc3\xa4in\xc3\xb6 Ilmari Sihvonen (10. kes\xc3\xa4kuuta 1889 Kangasniemi \xe2\x80\x93 30. marraskuuta 1939 Helsinki) oli suomalainen kemisti ja Teknillisen korkeakoulun professori. H\xc3\xa4net tunnetaan Outokumpu Oy:n k\xc3\xa4ytt\xc3\xb6\xc3\xb6n ottaman kuparin liekkisulatusmenetelm\xc3\xa4n teoreettisen pohjan kehitt\xc3\xa4j\xc3\xa4n\xc3\xa4._NEWLINE_Sihvosen vanhemmat olivat kansakoulunopettajat Fabian Sihvonen ja Alma Elisabet Pylkk\xc3\xa4nen. H\xc3\xa4n p\xc3\xa4\xc3\xa4si ylioppilaaksi Viipurin suomalaisesta reaalilyseosta 1907 ja opiskeli sitten kemiaa Helsingin yliopistossa ja valmistui filosofian kandidaatiksi ja maisteriksi 1914 sek\xc3\xa4 lisensiaatiksi ja tohtoriksi 1921._NEWLINE_Sihvonen toimi Teknillisess\xc3\xa4 korkeakoulussa assistenttina, lehtorina ja vuodesta 1936 fysikaalisen kemian ja s\xc3\xa4hk\xc3\xb6kemian professorina. H\xc3\xa4n oli my\xc3\xb6s Helsingin yliopiston kemian dosenttina vuodesta 1925._NEWLINE_Sihvonen sai surmansa talvisodan alkamisp\xc3\xa4iv\xc3\xa4n\xc3\xa4 Helsingin pommituksissa._NEWLINE_V\xc3\xa4in\xc3\xb6 Sihvosen puoliso oli my\xc3\xb6hempi Helsingin Kotitalousopettajaopiston johtaja Kerttu Sihvonen.'